b'\n_START_ARTICLE_\nKuba\n_START_SECTION_\nPrie\xc5\xa1kolumbin\xc4\x97 era\n_START_PARAGRAPH_\nKuba buvo apgyvendinta Amerikos \xc4\x8diabuvi\xc5\xb3, kuriuos ispanai vadino aravakais. \xc5\xa0i\xc5\xb3 \xc4\x8diabuvi\xc5\xb3 prot\xc4\x97viai atkeliavo i\xc5\xa1 \xc5\xbeemynin\xc4\x97s \xc5\xa0iaur\xc4\x97s, Piet\xc5\xb3 ir Centrin\xc4\x97s Amerikos dali\xc5\xb3.\n_START_SECTION_\nIspan\xc5\xb3 kolonizacija\n_START_PARAGRAPH_\nPo pirmojo i\xc5\xa1silaipinimo Guanahanio saloje 1492\xc2\xa0m. spalio 12 d., Kristupas Kolumbas i\xc5\xa1silaipino Kubos \xc5\xa1iaur\xc4\x97s ryt\xc5\xb3 pakrant\xc4\x97je spalio 27 d. Jis paskelb\xc4\x97 Kubos sal\xc4\x85 Ispanijos karalyst\xc4\x97s dalimi ir j\xc4\x85 pavadino Isla Juana. 1511\xc2\xa0m. netoli Barakoa buvo \xc4\xafkurtas pirmasis ispan\xc5\xb3 miestas, o v\xc4\x97liau ir kiti miestai, tarp j\xc5\xb3 ir b\xc5\xabsimoji sostin\xc4\x97 San Kristobal de la Havana, kuri buvo \xc4\xafkurta 1515\xc2\xa0m. Ispanai paverg\xc4\x97 daugiau nei 100 000 \xc5\xbemoni\xc5\xb3, kurie atsisak\xc4\x97 priimti krik\xc5\xa1\xc4\x8dionyb\xc4\x99, ir privert\xc4\x97 juos ie\xc5\xa1koti aukso. Per kelis de\xc5\xa1imtme\xc4\x8dius vietiniai \xc4\x8diabuviai buvo visi\xc5\xa1kai i\xc5\xa1naikinti d\xc4\x97l europie\xc4\x8di\xc5\xb3 atve\xc5\xbet\xc5\xb3 lig\xc5\xb3, \xc4\xafskaitant v\xc4\x97jaraupius ir tymus._NEWLINE_Ilgiau nei 400 met\xc5\xb3 (1511\xe2\x80\x931898 m.) Kuba buvo Ispanijos kolonija, kurios ekonomika buvo paremta \xc5\xabkininkavimu, kasyba ir tabako, cukraus ir kavos eksportu \xc4\xaf Europ\xc4\x85, o v\xc4\x97liau \xe2\x80\x93 \xc4\xaf \xc5\xa0iaur\xc4\x97s Amerik\xc4\x85. Did\xc5\xbeiausia darb\xc4\x85 atliko Afrikos vergai._NEWLINE_1817\xc2\xa0m. saloje gyveno 630 980 \xc5\xbemoni\xc5\xb3, i\xc5\xa1 kuri\xc5\xb3 291 021 baltaodis, 115 691 laisvasis juodaodis ir 224 268 juodaod\xc5\xbeiai vergai.\n_START_SECTION_\nNepriklausomyb\xc4\x97s karai\n_START_PARAGRAPH_\n1820 m., kai Ispanijos imperijos dalys sukilo ir k\xc5\xabr\xc4\x97 naujas valstybes, Kuba i\xc5\xa1liko i\xc5\xa1tikima Ispanijai. Nors sukilimas buvo planuojamas, Ispanijos kar\xc5\xabna suteik\xc4\x97 Kubai titul\xc4\x85 \xe2\x80\x9eLa Siempre Fidel\xc3\xadsima Isla\xe2\x80\x9c (Visada i\xc5\xa1tikimiausia sala). \xc5\xa0i i\xc5\xa1tikimyb\xc4\x97 buvo i\xc5\xa1 dalies d\xc4\x97l to, kad Kubos prekiautojai buvo priklausomi nuo Ispanijos prekybos srityje, tro\xc5\xa1ko apsaugos nuo pirat\xc5\xb3, bijojo verg\xc5\xb3 sukilimo ir nerimavo d\xc4\x97l augan\xc4\x8dios JAV karin\xc4\x97s galios.\n_START_SECTION_\nDe\xc5\xa1imties met\xc5\xb3 karas\n_START_PARAGRAPH_\nSiekiant i\xc5\xa1sivaduoti i\xc5\xa1 Ispanijos, buvo surengtas 1868 m. sukilimas, kuriam vadovavo Karlosas Manuelis de Kasped\xc4\x97. K. M. de Kasped\xc4\x97, kuris buvo cukraus plantatorius, i\xc5\xa1laisvino savo vergus, kad jie j\xc4\xaf remt\xc5\xb3 kovoje u\xc5\xbe laisv\xc4\x85 Kub\xc4\x85. 1868\xc2\xa0m. gruod\xc5\xbeio 27 d. jis i\xc5\xa1leido \xc4\xafstatym\xc4\x85, kuris smerk\xc4\x97 vergov\xc4\x99 salos teorijoje, bet leido vykdyti j\xc4\x85 praktikoje, ir garantavo vergams laisv\xc4\x99, jeigu jie stojo \xc4\xaf kariuomen\xc4\x99. 1868\xc2\xa0m. mai\xc5\xa1tas t\xc4\x99s\xc4\x97si kelerius metus ir buvo pavadintas De\xc5\xa1imties met\xc5\xb3 karu. JAV nepripa\xc5\xbeino naujos Kubos vald\xc5\xbeios, nors dauguma Europos ir Lotyn\xc5\xb3 Amerikos valstybi\xc5\xb3 j\xc4\x85 pripa\xc5\xbeino. 1878\xc2\xa0m. pasira\xc5\xa1ytas Zanchono paktas, kuris nurod\xc4\x97, kad Ispanija turi leisti Kubai pa\xc4\x8diai tvarkyti savo reikalus. 1879\xe2\x80\x931880 m. Kubos patriotas Kalikstas Garsija band\xc4\x97 prad\xc4\x97ti dar vien\xc4\x85 kar\xc4\x85, bet nesulauk\xc4\x97 paramos.\n_START_SECTION_\nLaikotarpis tarp kar\xc5\xb3\n_START_PARAGRAPH_\nKuboje klestinti cukraus pramon\xc4\x97 naudojosi vergais iki XIX a. pab. 1868 m. Kuba pagamino 720 250 ton\xc5\xb3 cukraus, t. y. daugiau nei 40\xc2\xa0% cukraus, tais metais patekusio \xc4\xaf pasaulio rink\xc4\x85. Vergov\xc4\x97 klest\xc4\x97jo Kuboje, nors kitose \xc5\xa1alyse ji jau buvo panaikinta. Kuboje ji buvo prad\xc4\x97ta naikinti XIX a. pab. ir baig\xc4\x97si 1880 m.\n_START_SECTION_\n1895 m. karas\n_START_PARAGRAPH_\nI\xc5\xa1tremtas revoliucionierius Jos\xc3\xa9 Mart\xc3\xads 1892 m. Niujorke \xc4\xafk\xc5\xabr\xc4\x97 Kubos revoliucionieri\xc5\xb3 partij\xc4\x85, kurios tikslas buvo galutinai i\xc5\xa1vaduoti Kub\xc4\x85 i\xc5\xa1 Ispanijos vald\xc5\xbeios. 1895 m. J. Mart\xc3\xads nukeliavo \xc4\xaf Montekrist\xc4\x85 ir Santo Doming\xc4\x85. Karas prie\xc5\xa1 Ispanijos armij\xc4\x85 prasid\xc4\x97jo 1895 m. vasario 24 d., bet J. Mart\xc3\xads pasiek\xc4\x97 Kub\xc4\x85 tik baland\xc5\xbeio 11 d. Jis \xc5\xbeuvo 1895 m. gegu\xc5\xbe\xc4\x97s 19 d. Dos Rioso m\xc5\xab\xc5\xa1yje. Jo mirtis \xc4\xafam\xc5\xbeino j\xc4\xaf kaip Kubos nacionalin\xc4\xaf didvyr\xc4\xaf._NEWLINE_Ispanijos 200 000 kari\xc5\xb3 armija buvo \xc5\xbeymiai didesn\xc4\x97 u\xc5\xbe ma\xc5\xbe\xc4\x85 ir prastai ginkluot\xc4\x85 sukil\xc4\x97li\xc5\xb3 armij\xc4\x85, kuri naudojo sabota\xc5\xbe\xc4\x85 ir partizanines taktikas. Ispanai prad\xc4\x97jo represijas. Kubos karinis gubernatorius suvar\xc4\x97 vietinius  gyventojus \xc4\xaf \xe2\x80\x9esustiprintus\xe2\x80\x9c miestus, kurie da\xc5\xbenai vadinami XX a. koncentracijos stovykl\xc5\xb3 prototipais. Nuo 200 000 iki 400 000 civili\xc5\xb3 \xc5\xbeuvo nuo bado ir lig\xc5\xb3, auk\xc5\xb3 skai\xc4\x8di\xc5\xb3 patvirtino Raudonasis kry\xc5\xbeius.\n_START_SECTION_\nPolitin\xc4\x97 sistema\n_START_PARAGRAPH_\nKuba yra socialistin\xc4\x97 valstyb\xc4\x97, parlamentin\xc4\x97 respublika, kurioje vald\xc5\xbeios monopolis yra komunist\xc5\xb3 partijos rankose. \xc5\xa0al\xc4\xaf nuo 1959 met\xc5\xb3 valdo Fidelis Kastras, pirma kaip premjeras, o nuo 1976 met\xc5\xb3\xc2\xa0\xe2\x80\x93 kaip valstyb\xc4\x97s ir ministr\xc5\xb3 taryb\xc5\xb3 prezidentas. Jis taip pat ir komunist\xc5\xb3 partijos pirmasis sekretorius bei karo paj\xc4\x97g\xc5\xb3 vadas._NEWLINE_Kubos parlamente (Assemblea Nacional del Poder Popular) dirba 609 nariai, renkami penkeri\xc5\xb3 met\xc5\xb3 kadencijai. Kandidatai neb\xc5\xabtinai yra partijos nariai, juos si\xc5\xablo socialin\xc4\x97s ir politin\xc4\x97s organizacijos (Komunist\xc5\xb3 partija pagal konstitucij\xc4\x85 negali si\xc5\xablyti kandidat\xc5\xb3)._NEWLINE_Kuba vienintel\xc4\x97 socialistin\xc4\x97 valstyb\xc4\x97 \xc5\xa0iaur\xc4\x97s ir Piet\xc5\xb3 Amerikoje. 1958\xe2\x80\x931959\xc2\xa0m. \xc4\xaf vald\xc5\xbei\xc4\x85 at\xc4\x97jo Fidelis Kastras, 2004\xc2\xa0m. vis dar buvo valstyb\xc4\x97s prezidentas. 1962\xc2\xa0m. \xc5\xa1ioje saloje prie pat JAV, Taryb\xc5\xb3 S\xc4\x85junga, atsakydama \xc4\xaf JAV raket\xc5\xb3 dislokavim\xc4\x85 1961\xc2\xa0m. Turkijoje, dislokavo vidutinio nuotolio raketas, tod\xc4\x97l kilo Karib\xc5\xb3 kriz\xc4\x97. Kuba buvo smarkiai priklausoma nuo Taryb\xc5\xb3 S\xc4\x85jungos, nes \xc5\xa1i j\xc4\x85 visokeriopai \xc5\xa1elp\xc4\x97 ir buvo pagrindin\xc4\x97 prekybos partner\xc4\x97. \xc5\xbdlugus Taryb\xc5\xb3 S\xc4\x85jungai, nutr\xc5\xabko degal\xc5\xb3 tiekimas, Kubai i\xc5\xa1kilo ekonomini\xc5\xb3 sunkum\xc5\xb3.\n_START_SECTION_\nEkonomika\n_START_PARAGRAPH_\nKubos ekonomika paremta socialistiniais principais. \xc5\xa0alyje beveik visa ekonomika grind\xc5\xbeiama planin\xc4\x97s ekonomikos pagrindu. Did\xc5\xbei\xc4\x85j\xc4\x85 dal\xc4\xaf gamybos valdo Kubos Vyriausyb\xc4\x97 ir did\xc5\xbeioji dalis Kubos gyventoj\xc5\xb3 dirba valstybiniame sektoriuje. Pastaraisiais metais pastebima tendencija, kad vis daugiau gyventoj\xc5\xb3 ima dirbti priva\xc4\x8diame sektoriuje. Pavyzd\xc5\xbeiui, 2000\xc2\xa0m. vie\xc5\xa1ajame sektoriuje dirbo 77,5\xc2\xa0% gyventoj\xc5\xb3, o priva\xc4\x8diame\xc2\xa0\xe2\x80\x93 22,5\xc2\xa0%, palyginus 1981\xc2\xa0m., atitinkamai 91,8 ir 8,2\xc2\xa0%._NEWLINE_Kapitalo investicijos Kuboje yra apribotos. Norintieji investuoti Kuboje, privalo gauti Kubos Vyriausyb\xc4\x97s sutikim\xc4\x85. Kubos Vyriausyb\xc4\x97 taip pat nustato preki\xc5\xb3 ir paslaug\xc5\xb3 kainas ir produkt\xc5\xb3 racionus gyventojams. Kuboje veikia kortelin\xc4\x97 maisto produkt\xc5\xb3 paskirstymo sistema. Tokia ekonomikos sistema laikoma neveiksminga._NEWLINE_XX a. paskutinio de\xc5\xa1imtme\xc4\x8dio pabaigoje \xc5\xbelugus Taryb\xc5\xb3 S\xc4\x85jungai, Kuba neteko finansin\xc4\x97s paramos. Prie\xc5\xa1 Taryb\xc5\xb3 S\xc4\x85jungos \xc5\xbelugim\xc4\x85, Kuba priklaus\xc4\x97 nuo Maskvos malon\xc4\x97s, nes Kubai Taryb\xc5\xb3 S\xc4\x85junga buvo rinka cukrui, o Taryb\xc5\xb3 S\xc4\x85junga Kubai pastoviai tiek\xc4\x97 naft\xc4\x85 ir kitus energetikos produktus. \xc5\xbdlugus \xc5\xa1iems ekonominiams ry\xc5\xa1iams, Kubos ekonomik\xc4\x85 i\xc5\xa1tiko kriz\xc4\x97. 1992\xc2\xa0m. JAV sustiprino prekybos apribojimus su Kuba, tod\xc4\x97l gyvenimo lygis saloje labai suprast\xc4\x97jo. Siekdama suma\xc5\xbeinti \xc5\xa1alyje kilus\xc4\xaf bad\xc4\x85, Kubos vyriausyb\xc4\x97 \xc4\x97m\xc4\x97 vykdyti \xc5\xabkio reformas. \xc5\xa0alyje buvo panaikinti tam tikri verslo apribojimai. Pirmiausiai buvo leista gyventojams patiems sau sukurti darbo vietas (buvo leista kurti tam tikro lygio ekonominius vienetus, pana\xc5\xa1ius \xc4\xaf individualias \xc4\xafmones prekyboje ir gamyboje), imta skatinti turizm\xc4\x85 ir leista versle naudoti JAV dolerius.\n_START_SECTION_\nTurizmas\n_START_PARAGRAPH_\nTurizmas Kuboje imtas skatinti XX a. paskutinio de\xc5\xa1imtme\xc4\x8dio prad\xc5\xbeioje, siekiant pad\xc4\x97ti \xc5\xa1aliai pakilti i\xc5\xa1 ekonomin\xc4\x97s kriz\xc4\x97s ir sustiprinti \xc5\xa1alies ekonomik\xc4\x85. Vos po keleri\xc5\xb3 met\xc5\xb3, jau 1996\xc2\xa0m. gaunamos konvertuojamos valiutos pajamos i\xc5\xa1 turizmo vir\xc5\xa1ijo gaunamas pajamas i\xc5\xa1 cukraus verslo. Per 10 met\xc5\xb3 Kuba tris kartus padidino savo dal\xc4\xaf Karib\xc5\xb3 j\xc5\xabros \xc5\xa1ali\xc5\xb3 turizmo rinkoje. 2003\xc2\xa0m. Kub\xc4\x85 aplank\xc4\x97 ma\xc5\xbedaug 1,9 milijono turist\xc5\xb3, daugiausiai i\xc5\xa1 Kanados ir Europos S\xc4\x85jungos \xc5\xa1ali\xc5\xb3, o pajamos siek\xc4\x97 apie 2,1 milijardo JAV doleri\xc5\xb3. Toks spartus turizmo sektoriaus augimas Kuboje suk\xc5\xabr\xc4\x97 dvipus\xc4\x99 ekonomik\xc4\x85. I\xc5\xa1 vienos pus\xc4\x97s, \xc5\xa1alyje veikia socialistin\xc4\x97-planin\xc4\x97 ekonomika, o i\xc5\xa1 kitos tam tikruose sektoriuose, kaip turizmas,\xc2\xa0\xe2\x80\x93 liberali laisvos rinkos ekonomika.\n_START_SECTION_\nEkonominiai santykiai su Venesuela\n_START_PARAGRAPH_\nPaskutiniais metais Kuba \xc4\x97m\xc4\x97 aktyviai ekonomi\xc5\xa1kai bendradarbiauti su Venesuela. Venesuela \xc4\x97m\xc4\x97 eksportuoti pigi\xc4\x85 naft\xc4\x85 \xc4\xaf Kub\xc4\x85 u\xc5\xbe Kubos gydytoj\xc5\xb3 \xe2\x80\x9emisijas\xe2\x80\x9c \xc4\xaf Venesuel\xc4\x85. Tokiomis gydytoj\xc5\xb3 misijomis Venesuela siekia pagerinti savo sveikatos apsaugos sistem\xc4\x85.\n_START_SECTION_\n\xc5\xbdem\xc4\x97s \xc5\xabkis\n_START_PARAGRAPH_\nCukranendri\xc5\xb3 auginimas i\xc5\xa1lieka svarbiausia Kubos \xc5\xbeem\xc4\x97s \xc5\xabkio \xc5\xa1aka. Ta\xc4\x8diau cukranendri\xc5\xb3 auginimo apimtys ir derliai ma\xc5\xbe\xc4\x97ja. Auk\xc5\xa1\xc4\x8diausias cukraus gamybos lygis buvo pasiektas 1989\xc2\xa0m., kai buvo u\xc5\xbeauginta 8 milijonai ton\xc5\xb3 cukranendri\xc5\xb3 \xc5\xbealiavos cukraus gamybai.\n_START_SECTION_\nDarbo rinka\n_START_PARAGRAPH_\n2005\xc2\xa0m. i\xc5\xa1 4,6 milijono Kubos darbuotoj\xc5\xb3\xc2\xa0\xe2\x80\x93 \xc5\xbeem\xc4\x97s \xc5\xabkyje dirbo 21,2\xc2\xa0% dirban\xc4\x8di\xc5\xb3j\xc5\xb3, 14,4\xc2\xa0%\xc2\xa0\xe2\x80\x93 pramon\xc4\x97je, 64,4\xc2\xa0%\xc2\xa0\xe2\x80\x93 paslaug\xc5\xb3 sektoriuje. 2005\xc2\xa0m. nedarbas Kuboje siek\xc4\x97 ma\xc5\xbedaug 1,9\xc2\xa0%.\n_START_SECTION_\nKubos karin\xc4\x97s paj\xc4\x97gos\n_START_PARAGRAPH_\nNuo 1975\xc2\xa0m. iki ma\xc5\xbedaug 1989\xc2\xa0m. stipri TSRS karin\xc4\x97 pagalba leido Kubai sustiprinti kariuomen\xc4\x99. Kubai netekus Taryb\xc5\xb3 S\xc4\x85jungos paramos, suma\xc5\xbe\xc4\x97jo ir Kubos karin\xc4\x97s paj\xc4\x97gos nuo 235 000 (1994\xc2\xa0m.) iki ma\xc5\xbedaug 60 000 (2003\xc2\xa0m.). Kubos Vyriausyb\xc4\x97 karin\xc4\x97ms i\xc5\xa1laidoms i\xc5\xa1leid\xc5\xbeia ~1,8\xc2\xa0% BVP. Dabartinis Revoliucini\xc5\xb3 karini\xc5\xb3 paj\xc4\x97g\xc5\xb3 (FAR) vadas yra Fidelio Kastro brolis Raulis Kastro.\n_START_SECTION_\nGeografija\n_START_PARAGRAPH_\nKuba driekiasi i\xc5\xa1 ryt\xc5\xb3 \xc4\xaf vakarus apie 1 260\xc2\xa0km, o jos plotis pla\xc4\x8diausioje vietoje\xc2\xa0\xe2\x80\x93 191\xc2\xa0km. Nuo \xc5\xbeemynin\xc4\x97s JAV dalies j\xc4\x85 skiria Floridos s\xc4\x85siauris, o nuo Espanjolos\xc2\xa0\xe2\x80\x93 V\xc4\x97j\xc5\xb3 s\xc4\x85siauris. Artimiausia Kubos kaimyn\xc4\x97 Jamaika yra u\xc5\xbe 139\xc2\xa0km. Kubos kranto linijos ilgis\xc2\xa0\xe2\x80\x93 3 735\xc2\xa0km, nes ji labai vingiuota, su \xc5\xa1imtais rif\xc5\xb3, \xc4\xaflank\xc5\xb3 ir pusiasali\xc5\xb3. Kubai dar priklauso didel\xc4\x97 Chuvantido sala ir \xc5\xa1imtai ma\xc5\xbey\xc4\x8di\xc5\xb3 saleli\xc5\xb3._NEWLINE_Kuba n\xc4\x97ra tokia kalnuota kaip gretimos Did\xc5\xbeiosios Antil\xc5\xb3 salos, kalvotas ma\xc5\xbedaug ketvirtadalis \xc5\xa1alies pavir\xc5\xa1iaus. Pietry\xc4\x8diuose driekiasi Siera Maestros kalnai. Kitur vyrauja lygumos. Kuba\xc2\xa0\xe2\x80\x93 klintin\xc4\x97s platformos, giminingos klintin\xc4\x97ms Jukatano pusiasalio (Meksika), Floridos ir Baham\xc5\xb3 sritims, dalis. Did\xc5\xbeiausia \xc5\xa1alies up\xc4\x97 Kautas teka i\xc5\xa1 vakar\xc5\xb3 \xc4\xaf rytus, 20\xc2\xa0km \xc5\xa1iauriau Bajamo. Ta\xc4\x8diau Kautu gali plaukioti tik ma\xc5\xbeos valtel\xc4\x97s.'